钦定古今图书集成/明伦汇编/氏族典/第200卷 > 《廖用贤尚友录》 > 包恢
## 钦定古今图书集成/明伦汇编/氏族典/第200卷 > 《廖用贤尚友录》 > 包恢

按《宋史包恢传》，“恢字宏父，建昌人。自其父扬、世父约、
叔父逊，从朱熹、陆九渊学。恢少为诸父门人，嘉定十
三年举进士，调金谿主簿。邵武守王遂辟光泽主簿，
平寇乱。建宁守袁甫荐为府学教授，监虎翼军，募土
豪讨唐、石之寇。授掌故，改沿海制置司干官。沿江制
置使陈韡辟为机宜，复有平寇功，改知吉州永丰县。”
未行，差发运干官。福建安抚使陈垲檄平寇，迁武学
谕、宗正寺主簿，添差通判台州。徐鹿卿讨温寇，辟兼
提点刑狱司主管文字。改通判临安府。迁宗正寺主
簿、知台州。进左司郎官，未行，改湖北提点刑狱，未行，
移福建兼转运判官。以侍御史周坦论罢。起为广东
转运判官、权经略使。迁侍右郎官，寻为大理少卿，即
日除直显文阁、浙西提点刑狱。是时，海寇为乱，恢讨
平之。进直“龙图阁、权发运，升秘阁修撰、知隆兴府兼
江西转运，改湖南转运使，罢。”景定初，拜大理卿、枢密
都承旨兼侍讲，权礼部、刑部侍郎，进华文阁直学士、
知平江府兼发运。召赴阙，辞。改知绍兴，又辞。度宗即
位，召为刑部尚书，进端明殿学士、签书枢密院事，封
南城县侯。郊祀礼成，还，以资政殿学士致仕。恢历仕
所至，破豪猾，去奸吏，治蛊狱，课盆盐，理银欠，政声赫
然。年八十有七卒，谥文肃。